Lektørudtalelse

**Kort om bogen** En skøn fri genfortælling af historien om Babelstårnet. Højtlæsning for 4-8-årige

**Beskrivelse** Prinsessen keder sig, og hendes far kongen forsøger på flere måder at underholde hende, men intet hjælper. Først da kongen sætter et stort byggeprojekt i gang, bliver hun tilfreds. Kongen lover hende et tårn, som kan nå helt op i himlen. Byggeriet er omfattende og involverer mange mennesker, redskaber og byggematerialer. Prinsessen nyder synet af det liv, som opstår omkring hende og går på opdagelse i den by, som langsomt vokser frem. Byen og byggeriet er præget af de mange mennesker, som kommer fra alle verdenshjørner med forskellige traditioner, skikke og sprog. Selvom byggeriet stoppes, er prinsessen alligevel blevet glad, fordi hun har lært meget nyt at kende. Hoffet har også ladet sig inspirere og er nu ikke så kedelige som før. En fri genfortælling af den bibelske historie om Babelstårnet. Forfatter og illustrator har tidligere sammen udgivet [Noas skib](http://netpunkt.dk/vis.php?target%5b%5d=Danbib&term1=lid%3D29339252+og+lok%3D870970&origin=kommando)

**Vurdering** Virkelig dejlig helstøbt billedbog. Sproget er let og fængende, og de mange detaljer i illustrationerne indbyder til at gå på opdagelse. Fortælleformen er et eventyr, og det giver historien en god dynamik. Bogens budskab, at mangfoldighed kan være en glæde, er særdeles sympatisk

**Andre bøger om samme emne/genre** Prinsessen i bogen kan minde om Tony Ross' serie om Den lille prinsesse. [Det tossede tårn](http://netpunkt.dk/vis.php?target%5b%5d=Danbib&term1=lid%3D26340756+og+lok%3D870970&origin=kommando) fortæller også historien om Babelstårnet

**Til bibliotekaren** Køb den. Passer på alle biblioteker

*Lektør:* [*Dorthe Grønbæk*](http://netpunkt.dk/vis.php?target%5b%5d=Lektor&origin=kommando&field1=lrc&term1=Gr%C3%B8nb%C3%A6k%20Dorthe)